ΓΡΑΠΤΗ ΕΡΩΤΗΣΗ E-1554/97 υποβολή: Klaus Lukas (NI) προς την Επιτροπή (6 Μαΐου 1997)

Θέμα: Δημοψήφισμα για το Ευρώ

Σε συνέντευξη που δόθηκε πρόσφατα σε εφημερίδα (Der Kurier, 22.3.1997), ο δρ. Wofgang Streitenberger, Διευθυντής της Αντιπροσωπείας της Επιτροπής στη Βιέννη εξέφρασε την ακόλουθη άποψη: « Ένα δημοψήφισμα για το Ευρώ και ένα σχέδιο νόμου σχετικά με αυτό το θέμα θα καθιστούσε την Αυστρία διεθνώς γελοία και αναξιόπιστη.»

1. Αντανακλά αυτή η θέση τη σχετική στάση της Επιτροπής;

2. Αν ναι, θα μπορούσε να διευκρινίσει η Επιτροπή, γιατί ένα δημοψήφισμα για το Ευρώ θα καθιστούσε διεθνώς την Αυστρία γελοία και αναξιόπιστη; Αν όχι, για ποιό λόγο;

3. Ο συγκεκριμένος υπάλληλος ενήργησε κατόπιν εντολής της Επιτροπής;

4. Αν ναι, ποιός έδωσε αυτές τις οδηγίες;

5. Κρίνει η Επιτροπή, κατά κανόνα, γελοίες και αναξιόπιστες όλες τις πρωτοβουλίες που βασίζονται σε δημοκρατικές αρχές ή μόνον εκείνες που δεν συμφωνούν με την πολιτική της γραμμή; Αν όχι, σκοπεύει η Επιτροπή να διορθώσει κατά τον προσήκοντα τρόπο αυτή την άποψη που εκφράστηκε, εξ ονόματός της, δημόσια;

6. Ποιά είναι η απόψη της Επιτροπής σχετικά με την επανειλημμένως διατυπωθείσα ευχή να καταστεί η καθιέρωση του Ευρώ αντικείμενο μιας πανευρωπαϊκής, βασισμένης στις αρχές της δημοκρατίας απόφασης;

7. Σκοπεύει η Επιτροπή να προτείνει την ενίσχυση της συμμετοχής των πολιτών της Ευρώπης στις διαδικασίες λήψης των αποφάσεων σε επίπεδο Ευρωπαϊκής Ένωσης;

Αν όχι, για ποιούς λόγους;

Αν ναι, σε ποιές περιπτώσεις θα ήταν δυνατόν να προταθεί η λήψη αποφάσεων με δημοκρατικές διαδικασίες και συμμετοχή των ευρωπαίων πολιτών

Απάντηση του κ. de Silguy εξ ονόματος της Επιτροπής (11 Ιουλίου 1997)

1. Οι εξηγήσεις του κ. Streitenberger όσον αφορά τη νομική δυνατότητα «Volksbegehren» (δημοψηφίσματος) για την καθιέρωση του ευρώ αντανακλούν τη θέση της Επιτροπής. Οι εκτιμήσεις του όσον αφορά τις ενδεχόμενες επιπτώσεις ενός δημοψηφίσματος αντανακλούν την προσωπική του άποψη. Ο κ. Streitenberger άρχισε την ομιλία του στο Mayerhofen δηλώνοντας ότι, με εξαίρεση τα πραγματικά περιστατικά, όλα τα υπόλοιπα στοιχεία της ομιλίας του -απόψεις, κρίσεις, αξιολογήσεις- αποτελούν προσωπικές του απόψεις. Η Επιτροπή δεν έχει ασχοληθεί με τις ενδεχόμενες επιπτώσεις ενός δημοψηφίσματος στην Αυστρία και δεν έχει διατυπώσει καμία εικασία σχετικά.

2. Η εισαγωγή του ευρώ αποτελεί συστατικό στοιχείο της συνθήκης ΕΚ. Τα κοινοβούλια όλων των κρατών μελών έχουν επικυρώσει τη συνθήκη σύμφωνα με το συνταγματικό τους δίκαιο, είτε άμεσα είτε, όσον αφορά τα νέα κράτη μέλη, μέσω των συνθηκών προσχώρησης. Επικυρώνοντας τις συνθήκες, με δημοψήφισμα ή μέσω των αντιπροσώπων τους, οι πολίτες ενέκριναν συμφωνίες που οι κυβερνήσεις είχαν ήδη συνάψει και υπογράψει.

3 και 4. Οι διευθυντές των αντιπροσωπειών της Επιτροπής έχουν το δικαίωμα να προβαίνουν σε δημόσιες δηλώσεις χωρίς να λαμβάνουν εκ των προτέρων τη συγκατάθεση της Επιτροπής. Επιπλέον, ο κ. Streitenberger κατέστησε σαφές στο ακροατήριό του ότι οι εκτιμήσεις του είναι προσωπικές.

5. Αυτό που απασχολεί την Επιτροπή είναι να εφαρμόζονται οι διατάξεις της συνθήκης ΕΚ, εφόσον επικυρωθούν από τα κράτη μέλη σύμφωνα με τους εθνικούς τους κανόνες. Η συνθήκη δεν προβλέπει μέσα άμεσης δημοκρατίας για την εφαρμογή συγκεκριμένων διατάξεων ή πολιτικών.

6 και 7. Η Επιτροπή δεν λαμβάνει θέση όσον αφορά τις εσωτερικές πολιτικές διαδικασίες, όπως τα δημοψηφίσματα. Το θέμα αυτό επαφίεται στα κράτη μέλη.